Bulgarias flagg og våpen
Store norske leksikon,Geografi,Flagg og nasjonalsymboler,Flagg og våpen
Bulgarias flagg har tre like brede horisontale striper i hvitt, grønt og rødt (regnet ovenfra). Dette er både nasjonalflagg, handelsflagg og statsflagg. Proporsjonene er 3:5. Orlogsflagget har variert over tid, men har siden 1991 hatt et høyere hvitt felt over lave felt i grønt og rødt, med forholdstall 4–1–1, og med riksvåpenets løve i et rødt kvadrat øverst ved stangen.
Flagget Flagget ble antatt 16. april 1879, etter at landet ble selvstyrt som resultat av krigen mellom Russland og Det osmanske riket. Det er inspirert av Russlands flagg, men landet måtte velge bort de panslaviske fargene og gjøre nederste felt grønt i stedet for blått. Den hvite fargen oppgis å stå for frihet og fred, den grønne for landets fruktbare natur, og den røde for blodet som ble ofret for frigjøringen. Som kommunistisk folkerepublikk hadde flagget fra 1947 til 27. november 1990 statens emblem i det hvite feltet nærmest stangen. Riksvåpen Siden middelalderen har løven vært nasjonalsymbol for Bulgaria. Da landet ble et selvstyrt fyrstedømme i 1879 med Alexander av Battenberg som fyrste, tok landet riksvåpenet med en kronet gyllen løve i rødt skjold. Fra 1881 fikk våpenet sine to skjoldholdere og i tillegg et kronet våpentelt. I 1887 ble Ferdinand 1. (1861–1948) av Sachsen-Coburg-Gotha ny fyrste, og først i 1908 ble landet helt uavhengig med Ferdinand som konge eller tsar. I mellomkrigstiden ble våpenteltet sløyfet. Monarkiet ble avskaffet i 1944 da kommunistene tok makten og i 1946 etablerte folkerepublikken Bulgaria. I årene 1946–1947 beholdt de våpenet, men fjernet kronene både på løven i skjoldet, over skjoldet og på skjoldholderne. I 1947 kom et «sosialistisk» våpen eller emblem med rød stjerne og kornaks bundet sammen av et rødt bånd med frigjøringsdatoen 9.IX.1944, etter hvert også med toppen av et tannhjul over båndet. Løven havnet på blått felt i 1948, og emblemet ble flere ganger endret, senest i 1990 da den røde stjernen ble fjernet. Endelig avskaffet ble det sosialistiske våpenet 31. juli 1997, da kongerikets våpen fra før 1944 ble antatt igjen. Skjoldet har en kronet, opprett løve i gull på rød bunn og over skjoldet en lukket krone av den typen som bulgarske konger brukte på 1400-tallet. Den har en krans av tre hele og to halve kors og på toppen en glob med gullkors. To gylne løver med sølv klør og med kroner er skjoldbærere. Skjoldet hviler på korslagte greiner av eik. Nederst henger et hvitt tekstbånd kantet med flaggets farger og med innskriften Съединението прави силата, 'Enighet gjør sterk'. Les mer i Store norske leksikon Bulgaria Bulgarias historie Bulgarias politiske system flagg riksvåpen